Birthe Skaarup (DF), 2004-11-17:
Gennem flere år er der sket store stigninger i medicinudgifterne, udgifter, som ikke kun har påvirket den enkelte borgers økonomi, men også samfundsøkonomien.
Det var jo ligesom, at denne her prishimmelflugt ikke rigtig kunne blive ved, og det var da også på den baggrund, at alle Folketingets partier indgik forlig om et nyt tilskudssystem på medicinområdet, som desuden er en del af finansloven.
Ændringerne vil træde i kraft den 1. april 2005, og derfor bliver besparelsen mindre næste år end i de efterfølgende år.
De foregående ordførere har så også været inde på alle de her gode ting, der er sket på området.
Men jeg synes også lige, at jeg vil give mit besyv med til pkt. 1, som jeg selvfølgelig synes er væsentligt, nemlig at tilskuddet nu beregnes på basis af billigste markedsførte synonyme lægemidler i en tilskudsgruppe her i landet.
Men alene det, at vi nu får tilskud efter det billigste synonyme lægemiddel, synes vi er rigtig godt.
Under forhandlingerne blev problemstillingerne om leveranceforhold hos apotekerne rejst, og det blev fastslået, at patienterne bliver sikret, at de altid ville kunne få udleveret det billigste lægemiddel, bl.a. fordi der, når vi har kørt det her system i 2 år, vil blive foretaget en vurdering for at se, om tingene fungerer.
Ændringerne gælder også for pensionister med helbredstillæg.
De får fremover beregnet helbredstillægget på baggrund af egenbetalingen i forhold til prisen på det billigste synonyme lægemiddel.
Pensionister vil også kunne opnå besparelser
ligesom alle andre ved at bruge det her billigste lægemiddel.
Samtidig, hvilket vi synes er godt, videreføres reglen om, at der ydes tilskud til pensionister til receptordinerede håndkøbslægemidler.
Den anden hovedklump i det her er besparelsen på avancen hos apotekerne, som nu også bliver omlagt.
Vi synes, det er meget fint, at apotekerne nu får samme nettoavance på alle lægemidler.
Det synes vi at apotekerne har taget meget fint, også set på baggrund af, at det er et væsentligt indgreb i forhold til deres avancer, men der kan også samfundsøkonomisk spares 100 mio. kr., og det synes vi naturligvis er godt.
Der har gennem flere år været problemer med indlægssedler og produktresumeer.
Det går man nu også ind og kigger på, for der er også noget økonomi i det her.
Det er et af de steder, hvor man kan se, at der bliver mulighed for en økonomisk fordel, når også indlægssedler og produktresumeer forstås bedre af befolkningen.
Jeg nævnte apotekerne før.
Jeg synes, det er godt, at de kommer ind her og kan give rygeafvænning, og også at de nu får mulighed for at give vejledning til astmapatienter om inhalation og om de lægemidler, som det er nødvendigt at tage for astmapatienter.
Alt i alt synes vi med det, jeg har nævnt her, og så er der så et par småting mere, at det er nogle gode elementer, som bliver anbefalet i den betænkning, som blev afgivet af det udvalg, der bestod af et bredt udsnit af personer inden for denne branche.
Dansk Folkeparti bakker op om forslaget, hvor der nu som sagt er de her vigtige kontrolmuligheder og klare retningslinjer.
Det vil virke udgiftsdæmpende på hele medicinområdet, samtidig med at man i stor udstrækning tilgodeser patienterne.
Jeg har lige et par enkelte ting, fru Lone Møller fra Socialdemokratiet har faktisk været inde på noget af det samme, nemlig om epilepsipatienterne, om en uafhængig klageinstans og det, at DSI peger på, at gruppen af allergipatienter, som er allergiske over for flere hjælpestoffer, har gjort indsigelser.
Jeg vil gerne til sidst sige, at endnu et af høringssvarene, nemlig fra Diabetesforeningen, har bemærket, at der mangler en revisionsbestemmelse af loven, men det kan være, at vi kan få det opklaret under udvalgsbehandlingen.
Jeg siger tak for ordet og undskylder overskridelsen af tiden.